Wikipedia:Beunantu teumuléh nyang beutôi ngön jroh
|Laman nyoe nakeuh atôran raseumi lam Wikipèdia bahsa Acèh.Ban dum asoe lam laman nyoe ka geuteurimöng ngön wajéb geuikôt lé ban dum ureueng ngui lam Wikipèdia bahsa Acèh.|
Teunuléh nyoe nakeuh saboh beunantu ngön peunuman, kön saboh reusam. Asoe teunuléh nyoe nakeuh peunuman pakriban neutumuléh saboh-saboh teunuléh nyang beutôi ngön jroh. Droeneuh jeut neutamah lom asoe teunuléh nyoe ngön neuh'eut droeneuh, atawa neuteujeumah nibak teunuléh aseuli.
Asoë
Cara ngön gaya teumuléh[Peusaneut nè]
Tiep-tiep ureueng nyang geuteumuléh bak Wikipédia na gaya ngön kri teumuléh nyang la'én-la'én. Ban dum nyan nakeuh saboh bhah nyang bida nyang na bak tiep-tiep ureueng. Adak pih meunan, ban dum buet nyang na hubôngan ngön peuniléh kata, kalimat, atawa saboh-saboh istilah, beujeut keu saboh masalah nyang payah geukalön, mangat teunuléh nyang geutuléh jeut geumeuphôm lé ureueng nyang beuet.
Na padum-padum boh gaya teumuléh nyang paih keu tunuléh-teunuléh bak Wikipédia. Gaya-gaya nyang le geungui lé ureueng teumuléh nakeuh gaya raseumi, kureueng raseumi, ngön timang, atawa hana geudöng bak saboh pihak.
Gaya peuhareutoe teunuléh[Peusaneut nè]
Ureueng ngui Wikipédia jeut geuteumuléh lagèe gaya teunuléh beurita, nyang geutuléh bhah-bhah yang peureulée bak phôn kalimat, geupeuikôt teuneurang bhah nyan dudoe. Gaya teumuléh lagèe nyoe geungui bak geupeuphôn bideueng barô, kön bak geupeuphôn paragraf barô. Hasejih, ureueng nyang beuet jeut geumeuphôm teunuléh nyan bak awai paragraf, hana peureulée geubeuet ban dum, atawa geuneuk beuet ban dum keu informasi nyang leubèh le.
Bèk neutuléh teunuléh nyang hana saban ngön nan teunuléh[Peusaneut nè]
Teunuléh nyang beutôi ngön jroh nakeuh teunuléh nyang asoejih hana jiplueng nibak nan teunuléh. Watèe neuteumuléh, kadang rôh neutuléh bhah nyang hana saban ngön nan teunuléhjih, meunyoe meunan, neutuléh informasi nyan bak teunuléh nyang la'én nyang leubèh paih ngön meukeusud teunuléh nyan. Peunawôt jeut neubôh bak teunuléh barô nyan mangat ureueng beuet nyang galak jeut keupeuhah laman nyan, ngön ureueng nyang hana galak ngön teunuléh barô nyan hana meuganggu.
Bèk neupeuphôn teunuléh barô ngön saboh kalimat[Peusaneut nè]
Wikipèdia nakeuh saboh proyèk ènsiklopèdia bibeueh nyang geupeuseudiya 'èleumèe keu ban dum ureueng lam dônya nyoe. Tiep-tiep ureueng na khut (atawa hak) meureumpök 'èleumèe nyang saban. Geutanyoe nyang na watèe ta teumuléh bak Wikipèdia adak jeut neutuléh teunuléh nyang na hareutoe. Bèk sampoe ureueng nyang beuet hana geumeuphôm peu-peu mantöng nyang ta tuléh nyan. Meunyoe neuneuk tuléh teunuléh nyang barô, neu-ôseuha neutuléh beu panyang bacut. Bèk neutuléh paneuk-paneuk. Miseujih:
Adak jeut, neutamah duwa kalimat teuk bak teunuléh nyan mangat jeut lagèe nyoe:
Damsyik (bahsa Arab: دمشق) atawa Damaskus nakeuh saboh banda nyang na di neugara Suriah. Damsyik nakeuh saboh banda nyang that tuha di dônya. Jumeulah ureuëng duëk di banda nyoë jinoë na 3,7 yuta droë.